Nog huise kom vir Otjomuise - Infrastructure - Windhoek Express
Sunday, September 15th, 2019 06:53:07
Terwyl munisipale dienste vir jare steeds nie in ‘n uitbreiding gekoppel kon word is nie, is nog ‘n ontwikkeling reeds aan die gang.
24 March 2019 | Infrastructure
Huise in Otjomuise uitbreiding 10 staan leeg weens munisipale dienste wat nie gekoppoel kan word nie. Foto ter illustrasie/ DNC Property
Terwyl honderde huise in Otjomuise uitbreiding 10 nog steeds leeg staan ná dit gebou is in die hoop om die behuisingsnood te verminder, het nog ’n bouprojek in die area reeds begin.
Die regering het in 2013 die implementering van die massabehuisings-ontwikkelingsprogram (MHDP) goedgekeur waarna plaaslike owerhede genader is om grond beskikbaar te stel om dié huise op te rig in ’n projek wat uit twee dele bestaan het. Huise wat deur die MHDP gefinansier is, sou op grond opgerig word wat reeds oor munisipale dienste beskik, terwyl die ontwikkeling van infrastruktuur en die konstruksie van huise op die oorblywende grond alleenlik deur ’n privaat ontwikkelaar gefinansier sou word.
Volgens ’n verklaring van die minsterie van stedelike en landelike ontwikkeling (MURD), was die uitbreiding bestem vir enkel residensiële ontwikkeling. Tog het die voorstel vir meer huise en vir ’n wyer verskeidenheid behuisingsopsies voorsiening gemaak. Die gevolg was egter dat munisipale dienste nie aan alle eenhede verskaf sou kon word nie.
“Die woonbuurt moet eers herproklameer word, waarna die munisipale dienste vir digter behuising aangepas moet word en aan die wooneenhede gekoppel moet word,” lui die verklaring.
Republikein het vroeër hierdie week berig dat onder normale omstandighede word munisipale dienste aangelê vóór huise gebou word. “Enkelbehuising is vir Otjomuise uitbreiding 10 beplan, maar die aanvaarde voorstel sluit enkel wooneenhede asook woonstelverdieping-eenhede in, en in totaal méér eenhede as wat aanvanklik gebou sou word. Die bestaande munisipale dienste was nie hiervoor ontwerp nie,” lui die berig.
Volgens ’n verklaring is die ontwikkeling in Junie 2015 gestaak nog voor ’n kontrakteur in 2016 onder ’n nuwe ooreenkoms met die regering aangestel is om voort te gaan om 362 halfgeboude wooneenhede te voltooi. Dit sou na verwagting teen Desember 2017 gereed wees, onderhewig aan die voltooiing van planne vir die woonbuurt en die aanpassing van munisipale dienste.
Ten spyte van probleme wat reeds in die area ervaar word, is nog ’n ontwikkeling tans in dieselfde gebied aan die gang. Die eerste fase van dié nuwe ontwikkeling van Calgro Kuumba Planning & Design, het reeds op 1 Maart begin en bestaan uit 142 huise.
Volgens ’n kennisgewing in die media die afgelope week, het die tweede fase reeds op 16 Maart begin en bestaan dit uit 120 huise.
Die maatskappy het ’n ooreenkoms met die MURD aangegaan om sowat 3 800 huise binne die volgende vyf jaar in Otjomouise uitbreiding 10 op te rig. “Die eerste voltooide huise sal na verwagting teen Desember 2019 aan die eienaars oorhandig word,” lui die kennisgewing.
Vrae aan die Windhoek stadsraad oor hoekom die tweede projek goedgekeur is terwyl probleme met die eerste projek steeds onopgelos is, is nie teen druktyd beantwoord nie.
3 days ago - 11 September 2019 | Infrastructure
4 days ago - 10 September 2019 | Infrastructure